CELEX: C2007/095/115
Language: et
Date: 2007-04-28 00:00:00
Title: Kohtuasi F-12/07: 26. veebruaril 2007 esitatud hagi — O'Connor versus komisjon

28.4.2007   
            
            
               ET
            
            
               Euroopa Liidu Teataja
            
            
               C 95/57
            
         26. veebruaril 2007 esitatud hagi — O'Connor versus komisjon
   (Kohtuasi F-12/07)
   (2007/C 95/115)
   Kohtumenetluse keel: prantsuse
   Pooled
   
      Hageja: Elizabeth O'Connor (Brüssel, Belgia) (esindajad: advokaadid S. Orlandi, A. Coolen, J.-N. Louis ja E. Marschal)
   
      Kostja: Euroopa Ühenduste Komisjon
   Hageja nõuded
   
               —
            
            
               tühistada komisjoni otsus, millega määrati hagejale töötu toetus maksimaalselt 11 kuu ja 25 päeva pikkuseks perioodiks;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja, endine komisjoni teenistuja, oli komisjoni teenistuses pidevalt alates 16. jaanuarist 2001 kuni 31. detsembrini 2005 kuue erineva tähtajalise lepingu alusel järgmises järjekorras: esimene ajutise teenistuja leping, esimene abiteenistuja leping, teine ajutise teenistuja leping, teine abiteenistuja leping, kolmas ajutise teenistuja leping ja viimaks lepingulise teenistuja leping.
   Administratsioon tunnustas tema õigust saada töötushüvitist maksimaalselt 11 kuu ja 25 päeva pikkuse perioodi jooksul, kuna võttis arvesse, et abiteenistujana töötamise perioodid tuleb samastada perioodidega, mil ta oli muu tööandja kui ühenduse institutsioonide teenistuses.
   Oma hagi toetuseks väidab hageja esiteks, et komisjon on ebaõigesti kohaldanud seadust, pidades teda oma teenistuses enam kui viie aasta jooksul erinevate tähtajaliste lepingute alusel ja erineva staatusega. Teiseks kohaldas komisjon ekslikult muude teenistujate teenistustingimuste artikli 28 b lõiget 4 ja artikli 96 lõiget 4 sellega, et ei võtnud nende sätete puhul arvesse perioodi, mille kestel hageja töötas abiteenistujana.